BBC Hausa - News - 'Yan tawayen Mali sun kame muhimmin garin Douentza
An sabunta: 2 ga Satumba, 2012 - An wallafa a 08:46 GMT
Wasu mayaka 'yan kishin Islama na kasar Mali
Mayaka 'yan Kishin Islama a kasar Mali sun karbe garin Douentza inda suka kara fadada yankunan da suke rike da iko da su a kasar.
Wasu mazauna garin dai sun ce an dan samu turjiya daga wasu 'yan bingida dake garin, kafin daga bisani mayaka 'yan kishin Islaman da ke ikirarin tabbatar da hadin kan Musulmi a Mali suka kwace iko a garin.
Garin na Douentza dai na da matukar muhimmanci kasancewar ya sa mayakan kara kusantowa da tsakiyar kasar da gwamnatin Mali ke rike da iko.
Mazauna garin sun ce sun ga wani jerin gwanon manyan motocin Jeep-Jeep dauke da 'yan tawayen masu dogon gemu sun shiga garin da safiyar ranar Asabar.
Kasar ta Mali dai kafin wannan shekarar ta kasance daya daga cikin kasashen da ke da zaman lafiya, sai dai tawayen da Abzinawa suka yi a arewacin kasar da kuma juyin mulkin sojoji a kudancin kasar ya yi lahani ga zaman lafiyar Mali.
Sakamakon matsin lamba daga kungiyar raya tattalin arzikin kasashen yammacin Afrika ECOWAS, sojoji sun mika mulki ga fararen hula.
An kuma kafa gwamnatin hadin kan kasa a watan Agusta wadda aka daura wa alhakin kawo karshen rashin zaman lafiya a arewacin kasar.
Ita ma kungiyar ECOWAS ta ce za ta tura dakaru 3,000 zuwa Mali domin su taimaka wajen tabbatar da zaman lafiya.
A watan Agusta shugaban Najeriya Goodluck Jonathan ya yi gargadin cewa, matukar ba a cimma matsaya da 'yan tawayen Mali ba, to babu makawa sai an yake su.
7 Agusta, 2012